SKRIFTLIG FORESPØRGSEL E-0408/98

af Elisabeth Schroedter (V) til Kommissionen

(24. februar 1998)

Om: Fast byaffald i Galicien

- Ifølge artikel 7 i direktiv 75/442/EØF(1) har medlemsstaterne pligt til at udarbejde affaldsplaner. I den selvstyrende region Galicien påhviler forvaltningen heraf regionalstyret (Xunta).

- I 1992 udarbejdede regionalstyret en affaldsplan, ifølge hvilken der skulle opføres en modtagestation for fast byaffald i Vigo som led i et større netværk, hvis endemål skulle være Cerceda (i Coruña-provinsen).

- I januar 1997 vedtog regionalstyret at flytte modtagestationen i Vigo, det eneste led i planen fra 1992 som fungerede, til den lille Villaboa kommune - der blev til dette formål anvendt midler fra EFRU.

- I juni 1997 forelagde regionalstyret EU en forvaltningsplan for fast byaffald, uden at der var nogen hjemmel herfor i form af bestemmelser eller lovgivning udstedt af regionalstyret eller dets parlament. Denne plan adskiller sig fra 1992 - planen, ifølge hvilken alt affald skulle brændes, hvorfor der skulle opføres to forbrændingsanlæg. Den er desuden i strid med udtalelsen fra det galiciske regionalstyres miljøudvalg, idet modtageanlægget angives at skulle befinde sig i Villaboa i stedet for i Vigo. Dette var ikke tilfældet i udtalelsen fra udvalget, idet afgørelsen på daværende tidspunkt endnu ikke var truffet.

- I september 1997 vedtog regionalstyret lov nr. 10 af 1997 om fast byaffald, i hvis anden overgangsbestemmelse det hedder, at den plan for behandling af fast byaffald i Galicien, som gælder, indtil den nye forelægges, er planen fra 1992, hvis frist for ikrafttrædelse ikke er blevet overholdt.

- I september 1997 indgav beboerne i Villaboa en klage til Kommissionen, som foranledigede afsendelse af en åbningsskrivelse, som for øjeblikket behandles; heri omtales de beskrevne forhold, ligesom der klages over, at planen, som forvaltes af selskabet Sogama, fører til, at der opstår affaldsstoffer, og disses bortskaffelse vanskeliggøres.

Har Kommissionen vished for, at regionalstyret har brugt EU-midler til et anlæg, som nu skal nedlægges? Hvor langt er man kommet med behandlingen af klagen fra indbyggerne i Villaboa? Agter Kommissionen at yde bistand til den plan, regionalstyret har foreslået til behandling af fast byaffald, og som er baseret på forbrænding, frembringer affaldsstoffer og vanskeliggør disses bortskaffelse uden at indeholde administrative eller lovgivningsmæssige garantier og på baggrund af, at planen skulle have været vedtaget af regionalstyret i december 1997, men at dette ikke er sket?

Svar afgivet på Kommissionens vegne af Monika Wulf-Mathies

(20. april 1998)

Det er hensigtsmæssigt at minde om, at der ikke via EF's fonde sker en medfinansiering af opførelsen af en modtagestation for fast byaffald i Vigo.

Derimod har de spanske myndigheder i juni 1997 forelagt Kommissionen en plan for affaldsforvaltning i Galicien med henblik på medfinansiering fra Samhørighedsfonden (og ikke Den Europæiske Fond for Regionaludvikling).

Kommissionen evaluerer for øjeblikket planen grundigt med teknisk bistand fra eksterne eksperter. En eventuel beslutning om medfinansiering kan først træffes, hvis det viser sig, at denne plan ikke er i modstrid med nogen af EU-politikkerne, bl.a. på miljøområdet.

Som led i behandlingen af den klage, som er indgivet til Kommissionen, er de spanske myndigheder blevet anmodet om at fremsende oplysninger. Kommissionen vil på behørig vis underrette klagerne om enhver udvikling i sagen.

(1) EFT L 194 af 25.7.1975, s. 39.